## Zakon o izmjenama i dopunama Zakona o boravišnoj pristojbi

### NN 68/2007 (2.7.2007.), Zakon o izmjenama i dopunama Zakona o boravišnoj pristojbi

# HRVATSKI SABOR

**2068**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O BORAVIŠNOJ PRISTOJBI

Proglašavam Zakon o izmjenama i dopunama Zakona o boravišnoj pristojbi, kojega
je Hrvatski sabor donio na sjednici 15. lipnja 2007. godine.

Klasa: 011-01/07-01/56
Urbroj: 71-05-03/1-07-2
Zagreb, 21. lipnja 2007.

Predsjednik
Republike Hrvatske
**Stjepan Mesić**, v. r.

## ZAKON

### O IZMJENAMA I DOPUNAMA ZAKONA O BORAVIŠNOJ PRISTOJBI

Članak 1.

U Zakonu o boravišnoj pristojbi (»Narodne novine«, broj 27/91., 109/93., 30/94.,
35/95. – pročišćeni tekst, 30/99., 64/00. i 42/05.) u članku 1. stavku 1.
riječi: »Građanin koji« zamjenjuju se riječima: »Osoba koja«.
Stavak 2. mijenja se i glasi:
»Smještajnim objektima u smislu ovoga Zakona smatraju se:
– sve vrste ugostiteljskih objekata u kojima se pružaju ugostiteljske usluge
smještaja sukladno propisu kojim se uređuje ugostiteljska djelatnost,
– vez u luci nautičkog turizma,
– vez u nautičkom dijelu luke koja je otvorena za javni promet sukladno propisu
kojim se uređuje pomorsko dobro i morske luke,
– prostori u kojima je, sukladno propisu kojim se uređuje ugostiteljska
djelatnost organizirano kampiranje izvan kampova za vrijeme održavanja
sportskih, kulturno-umjetničkih i sličnih manifestacija,
– kuća i stan za odmor.«
Iza stavka 2. dodaje se stavak 3. koji glasi:
»Pravnim i fizičkim osobama koje pružaju uslugu noćenja u smještajnim objektima,
u smislu ovoga Zakona, smatraju se:
– pravne i fizičke osobe koje su registrirane za pružanje ugostiteljskih usluga
smještaja i fizičke osobe koje pružaju ugostiteljske usluge u domaćinstvu,
sukladno propisu kojim se uređuje ugostiteljska djelatnost,
– pravne i fizičke osobe koje pružaju uslugu veza u luci nautičkog turizma,
– pravne osobe koje pružaju usluge veza u nautičkom dijelu luke koja je otvorena
za javni promet, sukladno propisu kojim se uređuje pomorsko dobro i morske luke,
– organizatori sportskih, kulturno-umjetničkih i sličnih manifestacija koji
organiziraju kampiranje izvan kampova, sukladno propisu kojim se uređuje
ugostiteljska djelatnost.«

Članak 2.

U članku 5.c stavku 3. iza riječi: »tri« dodaju se riječi: »jednaka mjesečna«.
U stavku 4. riječi: »iz stavka 7.« zamjenjuju se riječima: »iz stavka 11.«.
Iza stavka 5. dodaju se novi stavci 6., 7., 8. i 9. koji glase:
»Predstavničko tijelo jedinice lokalne samouprave može na prijedlog turističkog
vijeća turističke zajednice grada, općine ili mjesta odrediti za turističko
mjesto (grad, općinu, naselje) zone i različitu visinu koeficijenta boravišne
pristojbe za pojedine zone.
Predstavničko tijelo iz stavka 6. ovoga članka može odrediti najviše tri zone
unutar turističkog mjesta. Iznos koeficijenta u najnižoj zoni unutar razreda
turističkog mjesta ne može biti manji od koeficijenta utvrđenog za prvi sljedeći
niži razred turističkog mjesta.
U D razredu turističkog mjesta ne mogu se određivati zone.
Odluku iz stavka 6. ovoga članka predstavničko tijelo donosi do kraja rujna
tekuće godine za sljedeću godinu i dostavlja Ministarstvu financija – Poreznoj
upravi, nadležnoj područnoj jedinici Državnog inspektorata i Ministarstvu mora,
turizma, prometa i razvitka.«
U dosadašnjem stavku 6., koji postaje stavak 10., riječi: »Općinsko ili gradsko
vijeće« zamjenjuju se riječima: »Predstavničko tijelo iz stavka 6. ovoga
članka«, a riječi: »stavka 5.« zamjenjuju se riječima: »stavka 5., odnosno 7.« u
odgovarajućem padežu.
Dosadašnji stavak 7. postaje stavak 11.

Članak 3.

U članku 6. dodaje se stavak 4. koji glasi:
»Iznimno od stavka 3. ovoga članka, odredbe članka 5. i 12. ovoga Zakona
primjenjuju se na državljane država članica Europske unije i Europskoga
ekonomskog prostora.«

Članak 4.

Članak 12. mijenja se i glasi:
»Vlasnik iz članka 2. stavka 1. ovoga Zakona, za razdoblje od 15. lipnja do 15.
rujna, može za sebe i članove uže obitelji boravišnu pristojbu platiti u
paušalnom iznosu, kako slijedi:

|  |  |  |
| --- | --- | --- |
|  | Boravišna pristojba u kunama | |
| razred turističkog  mjesta | za dva člana  (po osobi) | za svakog sljedećeg člana (po osobi) |
| A | 60,00 | 25,00 |
| B | 45,00 | 20,00 |
| C | 40,00 | 15,00 |
| D | 30,00 | 12,00 |

Boravišna pristojba u ostalim mjestima koja nisu razvrstana u
razrede uplaćuje se sukladno D razredu turističkog mjesta.
Vlasnik iz stavka 1. ovoga članka dužan je paušalni iznos boravišne pristojbe
uplatiti do 15. srpnja tekuće godine na uplatni račun turističke zajednice
općine, grada i turističke zajednice mjesta, a ukoliko one nisu osnovane,
paušalni iznos boravišne pristojbe vlasnik je dužan uplatiti na uplatni račun
Hrvatske turističke zajednice.«

Članak 5.

U članku 16.a stavku 1. brojka »1.000,00« zamjenjuje se brojkom: »2.000,00«.

Članak 6.

U članku 17. stavku 1. riječi: »od 1.000,00 do 3.000,00 kuna – zamjenjuju se
riječima: »od 2.000,00 do 4.000,00 kuna«.

Članak 7.

Ovaj Zakon stupa na snagu osmoga dana od dana objave u »Narodnim novinama«, osim
članka 3. koji stupa na snagu danom prijama Republike Hrvatske u Europsku uniju.

Klasa: 412-04/07-01/01
Zagreb, 15. lipnja 2007.

HRVATSKI SABOR
Predsjednik
Hrvatskoga sabora
**Vladimir Šeks**, v. r.

Zakon, NN 68/2007-2068
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)